張元覽追和東坡詠梅要予同賦
作者：李處權
朝代：宋

paragraphs: 江空月掛疏梅村，生香湔祓何郎魂。
亭亭自是塵表物，玉質敢有煙埃昏。
西州風土似南國，高樹繚臺丞相園。
居然志士節獨苦，炯若德人顔更温。
至今往往入幽夢，夢去折花迎朝暾。
寇来一炬半月紅，傷心無處求朱門。
君知行樂不可緩，中聖友賢餘勿言。
侍郎堂西臘前破，喚取我輩斟窪樽。